钦定古今图书集成/理学汇编/学行典/第111卷 > 陈龙正语录 > 《讲礼记序说》朱熹
## 钦定古今图书集成/理学汇编/学行典/第111卷 > 陈龙正语录 > 《讲礼记序说》朱熹

某闻之，学者博学乎先王六艺之文，诵焉以识其辞，
讲焉以通其意，而无以约之，则非学也。故曰博学而
详说之，将以反说约也。何谓约？礼是也。礼者，履也，谓
昔之诵而说者至是可践而履也。故夫子曰：“君子博
学于文，约之以礼。”礼之为义，不其大哉！然古礼非必
有经，盖先王之世，上自朝廷，下达闾巷，其仪品有章，
动作有节，所谓礼之实者，皆践而履之矣。故曰：“礼仪
三百，威仪三千。”待其人而后行，则岂必简策而后传
哉！其后礼废，儒者惜之，乃始论著为书，以传于世。今
《礼记》四十九篇，则其遗说已学，而求所以约之者，不
可以莫之习也。今柯君直学，将为诸君诵其说而讲
明之，诸君其听之毋忽。《易》曰：“智崇礼卑。”礼以极卑为
事，故自饮食居处洒扫欬唾之闲，皆有仪节，闻之若
可厌，行之若琐碎而不纲。然惟愈卑，故愈约，与所谓
极崇之智殊，未可以差殊观也。夫如是，故成性存存，
而道义出焉。此造约之极功也。诸君其听之无忽。